Πρόταση πράξης του Συμβουλίου για την κατάρτιση πρόσθετου πρωτοκόλλου της σύμβασης για την προστασία των οικονομικών συμφερόντων των Ευρωπαϊκών Κοινοτήτων

(96/C 83/07)

COM(95) 693 τελικό - 95/0360(CNS)

(Υποβλήθηκε από την Επιτροπή στις 19 Ιανουαρίου 1996)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο Κ.3, παράγραφος 2, στοιχείο γ),

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι το άρθρο 209 Α της συνθήκης ΕΚ, το άρθρο 78 της συνθήκης ΕΚΑΧ, το άρθρο 183 Α της συνθήκης ΕΚΑΕ δεσμεύουν τα κράτη μέλη στην καταπολέμηση της απάτης κατά των οικονομικών συμφερόντων των Ευρωπαϊκών Κοινοτήτων 7

ότι το Συμβούλιο θέσπισε, με πράξη της 26ης Ιουλίου 1995 (1), τη σύμβαση για την προστασία των οικονομικών συμφερόντων των Ευρωπαϊκών Κοινοτήτων 7

ότι για την πραγματοποίηση των στόχων της Ευρωπαϊκής Ένωσης, η καταπολέμηση της απάτης εις βάρος των οικονομικών συμφερόντων των Ευρωπαϊκών Κοινοτήτων συνιστά θέμα κοινού ενδιαφέροντος που εμπίπτει και στη συνεργασία που θεσπίζει ο τίτλος VI της συνθήκης 7

ότι η σύμβαση της 26ης Ιουλίου 1995 αποτελεί μόνο έναν πρώτο συμβατικό μηχανισμό 7

ότι για να καταπολεμήσει αποτελεσματικά την απάτη, η σύμβαση αυτή πρέπει να συμπληρωθεί με το συνημμένο πρωτόκολλο, ώστε να βελτιωθεί το επίπεδο ποινικής προστασίας των οικονομικών συμφερόντων των Ευρωπαϊκών Κοινοτήτων,

ΑΠΟΦΑΣΙΖΕΙ ότι καταρτίζεται πρόσθετο πρωτόκολλο της σύμβασης, το κείμενο του οποίου περιέχεται στο παράρτημα και το οποίο υπογράφεται σήμερα από τους αντιπροσώπους των κυβερνήσεων των κρατών μελών της Ένωσης,

ΣΥΝΙΣΤΑ στα κράτη μέλη την αποδοχή του, σύμφωνα με τους αντίστοιχους συνταγματικούς τους κανόνες.

(1) ΕΕ αριθ. C 316 της 27. 11. 1995, σ. 48.

ΠΑΡΑΡΤΗΜΑ

ΣΧΕΔΙΟ ΠΡΩΤΟΚΟΛΛΟΥ βάσει του άρθρου Κ.3 της συνθήκης για την Ευρωπαϊκή Ένωση, συμπληρωματικό προς τη σύμβαση για την προστασία των οικονομικών συμφερόντων των Ευρωπαϊκών Κοινοτήτων

ΤΑ ΥΨΗΛΑ ΣΥΜΒΑΛΛΟΜΕΝΑ ΜΕΡΗ αυτού του πρωτοκόλλου, κράτη μέλη της Ευρωπαϊκής Ένωσης

ΑΝΑΦΕΡΟΜΕΝΑ στην πράξη του Συμβουλίου της Ευρωπαϊκής Ένωσης της . . .

ΕΠΙΘΥΜΩΝΤΑΣ να . . .

ΑΠΕΦΑΣΙΣΑΝ ως ακολούθως:

ΤΙΤΛΟΣ Ι Ορισμοί

Άρθρο 1

Για τους σκοπούς του παρόντος πρωτοκόλλου, νοείται:

α) με τον όρο «σύμβαση», η σύμβαση για την προστασία των οικονομικών συμφερόντων των Ευρωπαϊκών Κοινοτήτων που καταρτίστηκε στις Βρυξέλλες με πράξη του Συμβουλίου της 26ης Ιουλίου 1995 (1) 7

β) με τον όρο «απάτη», η απάτη εις βάρος των οικονομικών συμφερόντων των Ευρωπαϊκών Κοινοτήτων, όπως ορίζεται στο άρθρο 1 της σύμβασης, όποιες και αν είναι οι μορφές συμμετοχής στην απάτη αυτή καθώς και η απόπειρα απάτης 7

γ) με τον όρο «αδίκημα απάτης», οι πράξεις που αναφέρονται στο άρθρο 1 της σύμβασης, με την επιφύλαξη των διατάξεων του άρθρου 2, παράγραφος 2 7

δ) με τον όρο «νομικό πρόσωπο», κάθε νομικό πρόσωπο που χαρακτηρίζεται έτσι βάσει του εφαρμοστέου εθνικού δικαίου, εκτός από τα κράτη μέλη όταν ασκούν δημόσια εξουσία και τους δημόσιους διεθνείς οργανισμούς.

ΤΙΤΛΟΣ ΙΙ Νομικά πρόσωπα

Άρθρο 2

Κάθε νομικό πρόσωπο υπέχει ποινική ευθύνη όταν, για λογαριασμό του, διαπράττεται αδίκημα απάτης.

Η ευθύνη αυτή αναλαμβάνεται από κάθε όργανο, νόμιμο εκπρόσωπο ή κάθε πρόσωπο που διαθέτει, εκ του νόμου ή εκ των πραγμάτων, εξουσία λήψης αποφάσεων στην επιχείρηση καθώς και κάθε άλλο πρόσωπο που ενεργεί εξ ονόματος του νομικού προσώπου.

Άρθρο 3

Σε περίπτωση που δεν στοιχειοθετείται αδίκημα απάτης δυνάμει του άρθρου 2, κάθε νομικό πρόσωπο ευθύνεται όταν με πράξη ή παράλειψη, εκ προθέσεως ή εξ αμελείας, ένα από τα πρόσωπα που αναφέρονται στο δεύτερο εδάφιο του άρθρου 2 ενεργώντας για λογαριασμό του νομικού προσώπου προσβάλει τα οικονομικά συμφέροντα των Ευρωπαϊκών Κοινοτήτων.

Άρθρο 4

Η ευθύνη του νομικού προσώπου δυνάμει των άρθρων 2 και 3 υφίσταται με την επιφύλαξη της ευθύνης των φυσικών προσώπων που είναι αυτουργοί, ηθικοί αυτουργοί, συνεργοί ή συνυπεύθυνοι των ίδιων πράξεων.

Άρθρο 5

1. Κάθε κράτος μέλος λαμβάνει τα αναγκαία μέτρα ώστε κάθε νομικό πρόσωπο που υπέχει ευθύνη υπόκειται σε κυρώσεις ανάλογες προς τη φύση και τη βαρύτητα των πράξεων.

Κάθε κράτος μέλος θεσπίζει τις αναγκαίες διατάξεις ώστε το νομικό πρόσωπο που υπέχει ποινική ευθύνη δυνάμει του άρθρου 2 να υπόκειται σε:

- πρόστιμα,

- μέτρα αποκλεισμού,

- μέτρα τοιχοκόλλησης και δημοσίευσης της εκδοθείσας απόφασης,

- θέση υπό δικαστική εποπτεία,

- διάλυση δυνάμει δικαστικής αποφάσεως.

Κάθε κράτος μέλος θεσπίζει τις αναγκαίες διατάξεις ώστε το νομικό πρόσωπο που υπέχει ευθύνη δυνάμει του άρθρου 3 να υπόκειται σε:

- χρηματικές κυρώσεις,

- μέτρα αποκλεισμού,

- μέτρα τοιχοκόλλησης και δημοσίευσης της εκδοθείσας απόφασης.

2. Σε όλες τις περιπτώσεις, πραγματοποιείται η κατάσχεση των αμέσων και εμμέσων προϊόντων των πράξεων κατά των οικονομικών συμφερόντων των Ευρωπαϊκών Κοινοτήτων.

ΤΙΤΛΟΣ ΙΙΙ Νομιμοποίηση εσόδων από παράνομες δραστηριότητες

Άρθρο 6

1. Διαμορφώνεται σε ποινικό αδίκημα η νομιμοποίηση προϊόντων απάτης 7 ως απάτη στην προκειμένη περίπτωση νοείται η παράνομη δραστηριότητα όπως ορίζεται στην οδηγία 91/308/ΕΟΚ του Συμβουλίου της 10ης Ιουνίου 1991 για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες (1).

2. Ως νομιμοποίηση των εν λόγω προϊόντων νοούνται οι πράξεις που τελέσθηκαν εκ προθέσεως και αναφέρονται στο άρθρο 1, πρώτο εδάφιο, τρίτη περίπτωση της οδηγίας 91/308/ΕΟΚ.

3. Σε περίπτωση νομιμοποίησης εσόδων από παράνομες δραστηριότητες για λογαριασμό νομικού προσώπου, το τελευταίο υπέχει ποινική ευθύνη σύμφωνα με τους όρους που προβλέπονται στο άρθρο 2.

ΤΙΤΛΟΣ IV Κατά προτίμηση αρμοδιότητα

Άρθρο 7

1. Χάριν της ορθής απονομής δικαιοσύνης, οι έρευνες εντάσσονται στο πλαίσιο συγκεντρωτικής διαδικασίας κάθε φορά που αδίκημα απάτης αφορά περισσότερα κράτη μέλη ή όταν ένα ή περισσότερα αδικήματα απάτης προκύπτουν από σύνολο πράξεων που τελούνται από πρόσωπα που ενεργούν από κοινού βάσει κοινού καθορισμένου σχεδίου ή τα αδικήματα της απάτης συνδέονται μεταξύ τους.

2. Η διαδικασία που αναφέρεται στην παράγραφο 1 δεν έχει ως αντικείμενο την αναγνώριση αποκλειστικής αρμοδιότητας. Εφαρμόζεται εκτός εάν υπάρχουν αντικειμενικά στοιχεία που απαιτούν παρέκκλιση.

3. Για την εφαρμογή συγκεντρωτικής διαδικασίας, κάθε κράτος μέλος θεωρεί ότι τα πραγματικά περιστατικά που έλαβαν χώρα στην επικράτεια άλλου κράτους μέλους έχουν λάβει χώρα στη δική του επικράτεια.

Άρθρο 8

1. Η εφαρμογή της συγκεντρωτικής διαδικασίας βαρύνει τις αρμόδιες για την ανάκριση και δίωξη αρχές του κράτους μέλους στην επικράτεια του οποίου συγκεντρώνονται τα περισσότερα από τα ακόλουθα στοιχεία:

- τόπος όπου εντοπίζονται τα πραγματικά περιστατικά,

- τόπος σύλληψης των προσώπων που έχουν συμμετάσχει στην απάτη,

- κατοικία ή τόπος συνήθους διαμονής των ιδίων προσώπων,

- τόπος όπου βρίσκονται ή αναγνωρίζονται τα αποδεικτικά στοιχεία,

- έδρα του νομικού προσώπου ή κάθε άλλης εμπορικής επιχείρησης που ενέχεται στην απάτη.

2. Όταν η αρμοδιότητα δεν μπορεί να προσδιορισθεί βάσει των στοιχείων της παραγράφου 1, το κράτος μέλος του οποίου οι αρμόδιες για την ανάκριση και δίωξη αρχές επελήφθησαν πρώτες των περιστατικών της απάτης, είναι αρμόδιο για τη διασφάλιση της εφαρμογής της συγκεντρωτικής διαδικασίας.

ΤΙΤΛΟΣ V Δικαστική συνδρομή και συνεργασία (1)

Άρθρο 9

1. Τα κράτη μέλη παρέχουν αμοιβαία συνδρομή για κάθε δικαστική διαδικασία σχετική με την απάτη σύμφωνα με το άρθρο 6 της σύμβασης.

Οι διατάξεις του παρόντος πρωτοκόλλου σχετικά με τη δικαστική συνεργασία στον τομέα της προστασίας των οικονομικών συμφερόντων των Ευρωπαϊκών Κοινοτήτων δεν επηρεάζουν τις συμπληρωματικές διατάξεις όλων των άλλων συμβάσεων που δεσμεύουν τα κράτη μέλη.

2. Τα κράτη μέλη αναπτύσσουν τακτική συνεργασία σε λειτουργικό επίπεδο μεταξύ δικαστών ή προσώπων που διαθέτουν εξουσία δίωξης στο πλαίσιο της εθνικής ποινικής διαδικασίας, η οποία βασίζεται όπου είναι δυνατό σε δίκτυο δικαστών σύνδεσης.

Άρθρο 10

1. Η αίτηση δικαστικής συνδρομής διαβιβάζεται απ' ευθείας μεταξύ των δικαστικών αρχών και διεκπεραιώνεται διά της ιδίας οδού.

2. Η αίτηση και τα έγγραφα που τη συνοδεύουν πρέπει να έχουν μεταφραστεί σε μία από τις γλώσσες του κράτους μέλους στην επικράτεια του οποίου βρίσκεται ο αποδέκτης.

3. Τα στοιχεία της δικογραφίας μπορούν να αποσταλούν απ' ευθείας με κάθε μέσο στους αποδέκτες.

4. Πραγματικά περιστατικά νομίμως διαπιστούμενα σε ένα κράτος μέλος συνιστούν σε όλα τα άλλα κράτη μέλη παραδεκτά αποδεικτικά στοιχεία ισοδύναμα με τα στοιχεία τα διαπιστούμενα δυνάμει του εθνικού δικαίου.

Άρθρο 11

Αν η αρμόδια αρχή προτίθεται να προβεί σε συγκεντρωτική διαδικασία, έρχεται σε επαφή, αμελλητί, απ' ευθείας ή μέσω των δικαστών σύνδεσης, με την αρμόδια αρχή του σχετικού κράτους μέλους με σκοπό τη συνεργασία ενόψει της ανάληψης των διώξεων και της διαβίβασης του φακέλου, υποδεικνύοντας τα ουσιώδη στοιχεία της συγκεντρωτικής διαδικασίας. Παντού, όπου κρίνεται σκόπιμο, οι σχετικές αρχές έρχονται σε επαφή με την Επιτροπή που παρέχει την αναγκαία συνδρομή.

Άρθρο 12

1. Η αρμόδια αρχή του κράτους μέλους στο οποίο διαβιβάζεται η υπόθεση πρέπει μέσα σε σύντομη προθεσμία να αποφασίσει αν θα αναλάβει την υπόθεση. Κάθε άρνηση πρέπει να αιτιολογείται.

2. Μέχρι την απόφαση ανάληψης, η αρμόδια αρχή το κράτους μέλους που διαβιβάζει την υπόθεση πρέπει να επιφορτίζεται με όλες τις επείγουσες ενέργειες που εμπίπτουν στην αρμοδιότητά της.

3. Τα κράτη μέλη αναγνωρίζουν αμοιβαία την εγκυρότητα των πράξεων που διεξάγονται σύμφωνα με τους εθνικούς διαδικαστικούς κανόνες πριν τη συγκέντρωση των διώξεων. Οι πράξεις που διεξάγονται με αυτόν τον τρόπο τεκμαίρονται νομότυπες.

4. Η αρμόδια αρχή του κράτους μέλους του οποίου η διαδικασία δεν ανελήφθη, ενημερώνει την Επιτροπή για την άρνηση ώστε να επιτρέψει σε αυτή να παράσχει την αναγκαία βοήθεια για να οδηγηθεί σε αίσιο πέρας η διαδικασία.

ΤΙΤΛΟΣ VI Μητρώο για τις διώξεις λόγω απάτης

Άρθρο 13

1. Καταρτίζεται μητρώο που συγκεντρώνει τις ασκηθείσες διώξεις από τις δικαστικές αρχές (εισαγγελείς, ανακριτές ή δημοσίους λειτουργούς) των κρατών μελών για αδικήματα απάτης. Η κατάρτισή του γίνεται με την επιφύλαξη των κοινοτικών αρμοδιοτήτων.

Μια επιτροπή που αποτελείται από αντιπροσώπους κάθε κράτους μέλους και της Επιτροπής επιφορτίζεται με την ορθή εφαρμογή των διατάξεων του παρόντος τίτλου ως προς το μητρώο.

2. Το μητρώο περιέχει τα ακόλουθα δεδομένα ως προς τα πρόσωπα που ενέχονται στις διώξεις:

α) το όνομα, την ημερομηνία και τον τόπο γέννησης, την εθνικότητα, καθώς και άλλα στοιχεία που επιτρέπουν την αναγνώριση της ταυτότητας του προσώπου 7

β) την αρμόδια δικαστική αρχή και τους αριθμούς φακέλου 7

γ) τα αδικήματα, τα πραγματικά περιστατικά τα οποία αφορά η κατηγορία με ημερομηνίες και τόπους 7

δ) τις προηγούμενες καταδίκες, στο μέτρο που αφορούν αξιόποινες πράξεις του οργανωμένου εγκλήματος ή του οικονομικού και χρηματοοικονομικού εγκλήματος.

Άρθρο 14

1. Οι δικαστικές αρχές διαβιβάζουν τα δεδομένα προς καταγραφή και προβαίνουν στην ενημέρωση των εν λόγω δεδομένων.

2. Άμεση πρόσβαση στα δεδομένα παρέχεται στις δικαστικές αρχές που έχουν οριστεί σε κάθε κράτος μέλος. Τα δεδομένα δεν μπορούν να ανακοινωθούν παρά μόνο σε δικαστική αρχή που είναι επιφορτισμένη με ποινικές διώξεις για αδικήματα απάτης.

3. Η εφαρμογή της μηχανοργανωμένης διαδικασίας επεξεργασίας, που επιτρέπει τη διαβίβαση των ατομικών δεδομένων κατόπιν μονομερούς αίτησης των αρμόδιων αρχών, μπορεί να χρησιμοποιηθεί με την προϋπόθεση ότι η μορφή αυτή διαβίβασης αποδεικνύεται κατάλληλη, λόγω του αριθμού των διαβιβάσεων ή του επείγοντα χαρακτήρα τους, στο πλαίσιο του σεβασμού των προστατευόμενων συμφερόντων των ενεχομένων προσώπων.

Άρθρο 15

Τα δεδομένα προσωπικού χαρακτήρα πρέπει να προστατεύονται κατά οιασδήποτε μη επιτρεπομένης πρόσβασης σε αυτά κατά τη διάρκεια της διαβίβασής τους. Τα κράτη μέλη και η Επιτροπή διασφαλίζουν την προστασία αυτή εμπνεόμενα από τις αρχές που διατυπώνονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου (1) για την προστασία των δεδομένων προσωπικού χαρακτήρα.

ΤΙΤΛΟΣ VII Μέτρα εφαρμογής

Άρθρο 16

1. Το Συμβούλιο, κατόπιν πρωτοβουλίας κάθε κράτους μέλους ή κατόπιν προτάσεως της Επιτροπής, λαμβάνει τα απαραίτητα μέτρα για την εφαρμογή του παρόντος πρωτοκόλλου.

2. Τα μέτρα εφαρμογής μπορούν να προβλέπουν τις μεθόδους συνεργασίας μεταξύ των ενδιαφερομένων κρατών μελών και της Επιτροπής για την επίλυση ιδιαιτέρων περιπτώσεων.

ΤΙΤΛΟΣ VIII Αρμοδιότητα του Δικαστηρίου

Άρθρο 17

Το Δικαστήριο των Ευρωπαϊκών Κοινοτήτων είναι αρμόδιο να αποφασίζει:

- προδικαστικά επί της ερμηνείας των διατάξεων του παρόντος πρωτοκόλλου, των ενδεχόμενων μέτρων εφαρμογής του εν λόγω πρωτοκόλλου, καθώς και των διατάξεων της Σύμβασης,

- κατόπιν αιτήσεως ενός κράτους μέλους ή της Επιτροπής, σχετικά με κάθε διαφορά που αφορά την εφαρμογή του παρόντος πρωτοκόλλου,

- κατόπιν αιτήσεως δικαστικής αρχής σχετικά με τη σύγκρουση αρμοδιοτήτων κατά την εφαρμογή των κανόνων σχετικά με τη συγκεντρωτική διαδικασία.

ΤΙΤΛΟΣ IX Τελικές διατάξεις

Άρθρο 18

1. Το παρόν πρωτόκολλο γίνεται αποδεκτό από τα κράτη μέλη σύμφωνα με τους αντίστοιχους συνταγματικούς τους κανόνες.

2. Τα κράτη μέλη γνωστοποιούν στο Γενικό Γραμματέα του Συμβουλίου της Ευρωπαϊκής Ένωσης την ολοκλήρωση των αναγκαίων για την υποδοχή του παρόντος πρωτοκόλλου διαδικασιών σύμφωνα με τους αντίστοιχους συνταγματικούς τους κανόνες.

3. Το παρόν πρωτόκολλο τίθεται σε ισχύ ενενήντα ημέρες μετά τη γνωστοποίηση που αναφέρεται στην παράγραφο 2 από το κράτος μέλος της Ευρωπαϊκής Ένωσης, το οποίο, κατά την ημερομηνία έγκρισης από το Συμβούλιο της πράξης που καταρτίζει το παρόν πρωτόκολλο, προέβη τελευταίο στη διατύπωση αυτή. Ωστόσο, αν η σύμβαση δεν έχει τεθεί σε ισχύ την ημερομηνία αυτή, το πρωτόκολλο τίθεται σε ισχύ την ημερομηνία έναρξης της ισχύος της σύμβασης.

Άρθρο 19

1. Το παρόν πρωτόκολλο είναι ανοικτό προς προσχώρηση για κάθε κράτος που γίνεται μέλος της Ευρωπαϊκής Ένωσης.

2. Το κείμενο του παρόντος πρωτοκόλλου που καταρτίζεται στη γλώσσα του προσχωρούντος κράτους, μερίμνη του Συμβουλίου της Ευρωπαϊκής Ένωσης, είναι αυθεντικό.

3. Τα έγγραφα προσχώρησης κατατίθενται στον θεματοφύλακα.

4. Το παρόν πρωτόκολλο τίθεται σε ισχύ ως προς το προσχωρούν κράτος ενενήντα ημέρες από την ημερομηνία κατάθεσης του εγγράφου προσχώρησης ή από την ημερομηνία έναρξης ισχύος του πρωτοκόλλου, αν αυτό δεν έχει ακόμα τεθεί σε ισχύ κατά τη λήξη της προαναφερθείσας περιόδου των ενενήντα ημερών.

Άρθρο 20

1. Ο Γενικός Γραμματέας του Συμβουλίου της Ευρωπαϊκής Ένωσης είναι ο θεματοφύλακας του παρόντος πρωτοκόλλου.

2. Ο θεματοφύλακας δημοσιεύει στην Επίσημη Εφημερίδα των Ευρωπαϊκών Κοινοτήτων το στάδιο των κυρώσεων και προσχωρήσεων, των δηλώσεων και των επιφυλάξεων καθώς και κάθε άλλη κοινοποίηση σχετική με το παρόν πρωτόκολλο.

ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι έθεσαν την υπογραφή τους κάτω από το παρόν πρωτόκολλο.

Έγινε στ . . . . ., στις . . . . . ., σε ένα μόνο αντίτυπο, στην αγγλική, γαλλική, γερμανική, δανική, ελληνική, ιρλανδική, ισπανική, ιταλική, ολλανδική, πορτογαλική, σουηδική και φινλανδική γλώσσα, όλα δε τα κείμενα είναι εξίσου αυθεντικά και κατατίθενται στα αρχεία της Γενικής Γραμματείας του Συμβουλίου της Ευρωπαϊκής Ένωσης.

(1) ΕΕ αριθ. C 316 της 27. 11. 1995, σ. 48.

(1) ΕΕ αριθ. L 166 της 28. 6. 1995, σ. 77.

(1) Ο τίτλος V του πρωτοκόλλου δεν αποτελεί μέρος της πρότασης της Επιτροπής βάσει του άρθρου Κ.3, παράγραφος 2. Υποβάλλεται στην κρίση του Συμβουλίου ενδεικτικά για να συμπληρωθεί η ουσία του κειμένου.

(1) ΕΕ αριθ. L 281 της 23. 11. 1995, σ. 31.